“নিয়োগের প্রক্রিয়া আটকে আছে কেন?,” স্বাস্থ্যভবনে প্রশ্ন মমতার

ওয়েব ডেস্ক: রাজ্যের স্বাস্থ্যক্ষেত্রে নিয়োগ (Recruitment In Health Department) প্রক্রিয়া দ্রুত সম্পূর্ণ করার নির্দেশ দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। মঙ্গলবার স্বাস্থ্যভবনে আয়োজিত এক সরকারি অনুষ্ঠানে তিনি স্পষ্ট ভাষায় প্রশ্ন তোলেন, “কোর্টের কেস তো মিটে গিয়েছে, তবু ১৪ হাজার চিকিৎসক-নার্স নিয়োগের প্রক্রিয়া আটকে আছে কেন?”

অনুষ্ঠানে উপস্থিত ছিলেন স্বাস্থ্যসচিব নারায়ণ স্বরূপ নিগম। তাঁর উদ্দেশে মুখ্যমন্ত্রী বলেন, “আমরা প্রায় ১৪ হাজার নিয়োগ করেছি। কিছুদিন কোর্টে কেস থাকায় আটকে ছিল, কিন্তু এখন কেন বিলম্ব? হেলথ রিক্রুটমেন্ট বোর্ডকে বলো, কাজে গতি আনতে হবে। আর যদি না আনে, তোমাকেই আনতে হবে।”

আরও পড়ুন: রাজ্যে গড়ে উঠছে প্রথম অর্গ্যান ব্যাঙ্ক, বিরাট ঘোষণা মুখ্যমন্ত্রীর

এদিন স্বাস্থ্যসাথী প্রকল্প নিয়েও ক্ষোভ প্রকাশ করেন মুখ্যমন্ত্রী। তিনি অভিযোগের ভিত্তিতে জানান, বারাসতের এক বেসরকারি হাসপাতাল রোগীকে জানিয়েছে, স্বাস্থ্যসাথীর আওতায় সর্বোচ্চ ২ লক্ষ টাকার সুবিধা মেলে। এ প্রসঙ্গে মুখ্যমন্ত্রী বলেন, “আমরা তো ৫ লক্ষ টাকা পর্যন্ত দিই। টাকা নিচ্ছে, তবু পরিষেবা দিচ্ছে না— এটা বরদাস্ত করব না। জানা মাত্র আমি শোকজ করতে বলেছি।”

মমতা আরও জানান, গত ১৪ বছরে রাজ্যের স্বাস্থ্যখাতে ব্যাপক পরিবর্তন এসেছে। প্রায় ৭০ হাজার কোটি টাকা ব্যয় হয়েছে পরিকাঠামো উন্নয়নে। রাজ্যের হাসপাতালগুলিতে আধুনিক সরঞ্জাম, নতুন মেডিকেল কলেজ ও সুপার স্পেশ্যালিটি হাসপাতাল তৈরি হয়েছে।

তবে এদিন নিয়োগের বিষয়ে প্রশাসনকে বারবার সতর্কও করে দেন মুখ্যমন্ত্রী মমতা বন্দ্যোপাধ্যায়। তাঁর বক্তব্য, “চিকিৎসক, নার্স, টেকনিশিয়ান— সবাই গুরুত্বপূর্ণ। নিয়োগ প্রক্রিয়া যেন আর বিলম্ব না হয়, সেটা দেখতে হবে।”